מספר פנימי: 2013615

הכנסת העשרים

**יוזם:**  **חבר הכנסת** **מיקי רוזנטל**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3901/20

הצעת חוק הרשות לוועדות רפואיות, התשע"ז–2017

|  |  |  |  |  |  |
| --- | --- | --- | --- | --- | --- |
|  |  | פרק א': מטרת החוק והגדרות | | | |
| מטרת החוק | 1. | מטרת החוק היא להקים רשות עצמאית אשר תפעיל ותפקח על כלל הוועדות הרפואיות הפועלות מכוח חוק. | | | |
| הגדרות | 2. | בחוק זה – | | | |
|  |  | "בית הדין" – בית הדין האזורי לעבודה כמשמעותו בחוק בית הדין לעבודה, התשכ"ט–1969[[1]](#footnote-2); | | | |
|  |  | "הגוף המשלם" – גופים הפועלים מכוח חוק; | | | |
|  |  | "המועצה" – מועצת הרשות שמונתה לפי סעיף 20; | | | |
|  |  | "הרשות" – הרשות לוועדות רפואיות שהוקמה לפי חוק זה; | | | |
|  |  | "ראש הרשות" – ראש הרשות שמונה לפי סעיף 10; | | | |
|  |  | "רופא הרשות" – רופא הרשות שמונה לפי סעיף 12; | | | |
|  |  | "השר" – שר הבריאות. | | | |
|  |  | פרק ב': הרשות | | | |
| כינון הרשות | 3. | מוקמת בזה רשות לוועדות רפואיות (להלן – הרשות). | | | |
| הרשות – תאגיד | 4. | הרשות היא תאגיד כשר לכל פעולה משפטית. | | | |
| פיקוח | 5. | הרשות תעמוד לפיקוחו הכללי של השר. | | | |
| הרשות – גוף מבוקר | 6. | הרשות תהיה גוף מבוקר לפי סעיף 9(2) לחוק מבקר המדינה, התשי"ח–1958 [נוסח משולב][[2]](#footnote-3). | | | |
| תפקידי הרשות | 7. | תפקיד הרשות יהיה להפעיל את כלל הוועדות הרפואיות, לרבות ועדות רפואיות לעררים ולפקח עליהן, בכל תחומי פעילותן. | | | |
| פעולות הרשות | 8. | הרשות תפעל כאמור בסעיף 7 מכוח החוקים המנויים בתוספת; השר רשאי, באישור ועדת העבודה, הרווחה והבריאות של הכנסת, להוסיף בצו חוקים נוספים ובלבד שהעברת כלל הוועדות הרפואיות לידי הרשות תושלם לא יאוחר מתום שלוש שנים מיום תחילתו של חוק זה. | | | |
|  |  | פרק ג': מוסדות הרשות ועובדי הרשות | | | |
| מוסדות הרשות | 9. | הרשות תהיה מורכבת מראש הרשות, רופא הרשות, עובדי הרשות, נציגי ציבור המייצגים אנשים עם מוגבלות ומועצת הרשות. | | | |
| מינוי ראש הרשות | 10. | הממשלה תמנה את ראש הרשות, לפי המלצת השר, לאחר שהתייעץ עם שר הביטחון ועם ארגונים המייצגים אנשים עם מוגבלות. | | | |
| כישורי ראש הרשות | 11. | לראש הרשות ימונה אזרח ישראל ותושב ישראל שהוא בעל ניסיון ניהולי של חמש שנים לפחות במערכת הציבורית, בתחום פעולתה של הרשות, לפי כללים שיקבע השר, בהתייעצות עם שר העבודה, הרווחה והשירותים החברתיים; הודעה על המינוי תפורסם ברשומות. | | | |
| מינוי רופא הרשות | 12. | השר ימנה את רופא הרשות. | | | |
| כישורי רופא הרשות | 13. | לרופא הרשות ימונה אזרח ישראל ותושב ישראל שהוא רופא בעל תואר מומחה, בעל רקע וידע בתחום אנשים בעלי מוגבלות. | | | |
| תקופת כהונה | 14. | תקופת הכהונה של ראש הרשות ושל רופא הרשות תהיה שלוש שנים מיום שנתמנה לראשונה, ויכול שיתמנה לתקופת כהונה נוספת אחת של שלוש שנים. | | | |
| מינוי רופאים ויועצים | 15. | (א) | (1) הרשות תפעל באמצעות רופאים אשר ייבחרו במכרז; השר, לאחר התייעצות עם שר המשפטים, יקבע תנאים וכללים למינוי רופאים, לרבות לעניין הוותק המקצועי הנדרש, ויכול הוא לקבוע כללים שונים לגבי רופאים בוועדות רפואיות ולגבי רופאים בוועדות רפואיות לעררים. | | |
|  |  |  | (2) הרופאים יעברו הכשרה לשם כהונתם ברשות; תכנית ההכשרה תקבע על ידי ראש הרשות. | | |
|  |  |  | (3) רופא שהוא חבר ועדה רפואית או ועדה רפואית לעררים, יעבור השתלמות תקופתית, כפי שיקבע ראש הרשות. | | |
|  |  | (ב) ועדה רפואית רשאית להיעזר ביועץ שאינו רופא או ביועץ שהוא רופא; השר יקבע הוראות בדבר דרכי המינוי ואופן ההתקשרות עם היועצים. | | | |
|  |  | (ג) הרשות תמנה בכל ועדה נציג של ארגון נכי צבא הגנה לישראל. | | | |
| מקום הרשות | 16. | מקום מושבה של הרשות ומוסדותיה הוא ירושלים ואולם הוועדות הרפואיות יפעלו בפריסה ארצית שיורה עליה השר, בצו, באישור ועדת העבודה הרווחה והבריאות של הכנסת (להלן – ועדות מקומיות). | | | |
| הוועדות המקומיות | 17. | הוועדות המקומיות לא יפעלו מתוך מוסדות רפואיים קיימים. | | | |
| עובדי הרשות | 18. | (א) עובדי הרשות יהיו עובדי המדינה. | | | |
|  |  | (ב) בין עובדי הרשות יהיו: | | | |
|  |  |  | (1) יועץ משפטי; | | |
|  |  |  | (2) מבקר פנים; | | |
|  |  |  | (3) מזכיר ראשי לוועדות; | | |
|  |  |  | (4) חשב; | | |
|  |  |  | (5) עובד סוציאלי. | | |
|  |  | (ג) בקרב העובדים ברשות יינתן ביטוי הולם לאנשים עם מוגבלות. | | | |
| פעולת הוועדות | 19. | הרופאים והוועדות הרפואיות יפעלו לפי ההוראות הקבועות בחוקים המפורטים בתוספת, לפי העניין, לרבות לעניין קביעת אחוזי הנכות. | | | |
| המועצה ותפקידיה | 20. | מוקמת בזה מועצה לרשות לוועדות רפואיות שתפקידיה הם: | | | |
|  |  | (1) לייעץ לרשות ולפקח על פעילות הרשות; | | | |
|  |  | (2) לייעץ לשרים לעניין חוק זה, לרבות בקביעת הוראות לפי החוק. | | | |
| תקופת כהונה | 21. | תקופת כהונתה של המועצה תהיה שלוש שנים. | | | |
| סדרי העבודה | 22. | המועצה תקבע את סדרי עבודתה ככל שלא נקבעו בתקנות. | | | |
| הרכב המועצה | 23. | המועצה תמנה אחד עשר חברים והם: | | | |
|  |  | (1) יושב הראש שימנה השר; | | | |
|  |  | (2) נציג השר מבין עובדי משרדו; | | | |
|  |  | (3) נציג שר העבודה, הרווחה והשירותים החברתיים מבין עובדי המוסד לביטוח לאומי; | | | |
|  |  | (4) נציג שר הביטחון מבין עובדי משרדו; | | | |
|  |  | (5) שלושה מומחים מתחומי הרפואה, המינהל והאתיקה הרפואית שימנה השר; | | | |
|  |  | (6) נציג נציבות שוויון זכויות לאנשים עם מוגבלות; | | | |
|  |  | (7) נציג הארגונים לאנשים עם מוגבלות; | | | |
|  |  | (8) נציג ההסתדרות הרפואית בישראל; | | | |
|  |  | (9) נציג ארגון העובדים הסוציאליים. | | | |
| ערעור | 24. | (א) החלטות של ועדות רפואיות לעררים, ניתנות לערעור לפני בית הדין האזורי לעבודה; פסק דינו של בית הדין ניתן לערעור לפני בית הדין הארצי לעבודה אם נתקבלה רשות לכך מאת נשיא בית הדין הארצי לעבודה או סגנו או מאת שופט בית הדין הארצי שמינה לכך נשיא בית הדין הארצי. | | | |
|  |  | (ב) בכל הליך ערעור בענין קביעת אחוזי הנכות, ייבדקו וייקבעו אחוזי הנכות על ידי בית הדין שבו נדון ההליך; בית הדין יהיה רשאי להיעזר לצורך כך באדם שאותו ימצא לנכון כבעל ניסיון והכשרה בתחום הנדון. | | | |
| הרכב | 25. | בית הדין האזורי ידון בערעור לפי סעיף 24 בהרכב של שלושה שופטים לפחות, ובין נציגי הציבור ייכללו בין היתר רופא ונציג ארגונים המייצגים אנשים עם מוגבלות. | | | |
| תקנות | 26. | (א) | השר ממונה על ביצוע חוק זה והוא רשאי, באישור ועדת העבודה, הרווחה והבריאות של הכנסת, להתקין תקנות בכל הנוגע לביצועו. | | |
|  |  | (ב) | השר יקבע הוראות, כללים ותנאים בדבר – | | |
|  |  |  | (1) אופן מינוי הוועדות; | | |
|  |  |  | (2) הרכב הוועדות; | | |
|  |  |  | (3) סדרי עבודת הוועדות והמועצה; | | |
|  |  |  | (4) הגשת תביעות; | | |
|  |  |  | (5) העברת התיק הרפואי מהגוף המשלם לרשות; | | |
|  |  |  | (6) משלוח הודעות והחלטות לאנשים עם מוגבלות ולגופים המשלמים; | | |
|  |  |  | (7) ייצוג אנשים עם מוגבלות והגוף המשלם בפני הוועדות הרפואיות; | | |
|  |  |  | (8) ליווי אנשים עם מוגבלות במהלך הבדיקות הרפואיות; | | |
|  |  |  | (9) שכר הרופאים, המומחים הרפואיים והיועצים הרפואיים; | | |
|  |  |  | (10) כשירות מזכירי הוועדות; | | |
|  |  |  | (11) תקופות מרביות בהן יכול רופא לכהן בוועדה רפואית; | | |
|  |  |  | (12) הדרכות תקופתיות לרופאים. | | |
|  |  | פרק ד' : ביטוח לאומי | | | |
| תיקון חוק הביטוח הלאומי | 27. | בחוק הביטוח הלאומי [נוסח משולב], התשנ"ה–1995[[3]](#footnote-4) – | | | |
|  |  | (1) בסעיף 118, סעיף קטן (ב) – בטל; | | | |
|  |  | (2) בסעיף 122 סעיפים קטנים (ב) ו-(ג) – בטלים; | | | |
|  |  | (3) סעיף 123 – בטל; | | | |
|  |  | (4) אחרי סעיף 125 יבוא: | | | |
|  |  |  | "הרשות לוועדות רפואיות | 125א. | אופן מינויים של רופאים, הרכב ועדות רפואיות וועדות רפואיות לעררים, סדרי עבודתן וסמכויותיהן, ייקבעו בחוק הרשות לוועדות רפואיות, התשע"ז–2017, ובהוראות לפיו."; |
|  |  | (5) בסעיף 208, סעיף קטן (ב) – בטל; | | | |
|  |  | (6) בסעיף 212, סעיפים קטנים (א) ו-(א1) – בטלים; | | | |
|  |  | (7) סעיף 213 – בטל; | | | |
|  |  | (8) אחרי סעיף 214 יבוא: | | | |
|  |  |  | "ועדות רפואיות | 214א. | אופן מינויים של רופאים, הרכבן וסדרי עבודתן של ועדות רפואיות לעררים וועדה לעררים לשירותים מיוחדים ייקבעו בחוק הרשות לוועדות רפואיות, התשע"ז–2017 ובהוראות לפיו." |
|  |  | פרק ה': שונות | | | |
| מימון | 28. | משרד הבריאות ישא בהוצאות המנהליות הדרושות לקיום ועדות רפואיות כמשמעותן בפרק ג' לחוק זה, בסעיף תקציב נפרד כמשמעותו בחוק יסודות התקציב, התשמ"ה–1985[[4]](#footnote-5) , לפי סכומים וכללים שיקבעו השר, שר המשפטים ושר האוצר. | | | |
| תחילה | 29. | תחילתו של חוק זה ביום\_\_\_\_\_\_\_\_\_[[5]](#footnote-6). | | | |
|  |  | תוספת | | | |
|  |  | 1. חוק הביטוח הלאומי [נוסח משולב], התשנ"ה–1995; | | | |
|  |  | 2. חוק הנכים (תגמולים ושיקום), התשי"ט–1959 [נוסח משולב][[6]](#footnote-7). | | | |

דברי הסבר

מטרת הצעת החוק היא להקים רשות עצמאית אשר תפעיל ותפקח על כלל הוועדות הרפואיות הפועלות מכוח חוק. ועדות רפואיות הינן ועדות מעין שיפוטיות אשר פועלות, על פי רוב, בתוך הגופים המשלמים את הגמלאות ברשות המבצעת.

בעקבות הביקורת הציבורית והביקורת השיפוטית שנמתחה על כך שמראית הצדק אינה נשמרת, מוצע להפריד את הוועדות הרפואיות מהרשויות המשלמות את הגמלאות מכוח החוקים.

הצעת חוק זו מבוססת, בין היתר, על דוח ועדת גולדברג בראשות כב' השופט (בדימוס) גולדברג וועדת ההיגוי בראשות פרופ' אורנוי, אשר מונו על ידי ועדת העבודה, הרווחה והבריאות של הכנסת החמש-עשרה, לבחינת הסוגיה של הוצאת הוועדות הרפואיות מהמוסד לביטוח לאומי.

מוצע לקבוע כי בראש הרשות לוועדות הרפואיות, יעמוד ראש הרשות. כמו כן מוצע למנות רופא רשות אשר ירכז את התחום הרפואי של הרשות.

בנוסף, מוצע כי הרשות תהיה נתונה לפיקוחו של שר הבריאות, ותפעל באמצעות עובדי הרשות אשר יהיו עובדי מדינה ואשר יכללו, בין היתר, יועץ משפטי, מזכיר וחשב.

כמו כן, מוצע להקים מועצה לרשות שתייעץ לרשות ותפקח על פעולות הרשות.

הוועדות הרפואיות יופעלו בפריסה ארצית, כפי שיורה עליה השר.

מוצע להסמיך את השר לקבוע הוראות בדבר אופן מינוי הוועדות הרפואיות וסמכויותיהן, הרכבן ואופן העברת המסמכים הרפואיים מהגוף המשלם את הגמלאות לרשות.

בשלב הראשון מוצע כי יועברו לרשות הוועדות הרפואיות הפועלות על ידי המוסד לביטוח לאומי, מכוח חוק הביטוח הלאומי [נוסח משולב], התשנ"ה–1995 וחוק הנכים (תגמולים ושיקום), התשי"ט–1959 [נוסח משולב].

מוצע להסמיך את שר הבריאות לקבוע בצו את אופן הפעלת החוק גם על הוועדות הרפואיות הפועלות מכוח חוקים אחרים, ובלבד שהעברת כלל הוועדות לרשות תושלם תוך שלוש שנים מיום תחילתו של החוק.

הצעות חוק דומות בעיקרן הונחו על שולחן הכנסת השבע-עשרה ועל שולחן הכנסת השמונה-עשרה על ידי חברת הכנסת סופה לנדבר וקבוצת חברי הכנסת (פ/2114/17; פ/88/18), על שולחן הכנסת התשע-עשרה על ידי חברת הכנסת עדי קול וקבוצת חברי הכנסת (פ/1965/19), ועל שולחן הכנסת העשרים על ידי חברי הכנסת מאיר כהן וקארין אלהרר (פ/1985/20).

הצעות חוק זהות הונחו על שולחן הכנסת התשע-עשרה על ידי חבר הכנסת אחמד טיבי (פ/1603/19), ועל שולחן הכנסת העשרים על ידי חברי הכנסת אחמד טיבי ואוסאמה סעדי (פ/1096/20) ועל ידי חברת הכנסת סופה לנדבר וקבוצת חברי הכנסת (פ/3647/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד בשבט התשע"ז - 20.2.17

1. ס"ח התשכ"ט, עמ' 70. [↑](#footnote-ref-2)
2. ס"ח התשי"ח, עמ' 92. [↑](#footnote-ref-3)
3. ס"ח התשנ"ה, עמ' 210. [↑](#footnote-ref-4)
4. ס"ח התשמ"ה, עמ' 60. [↑](#footnote-ref-5)
5. מועד התחילה ייקבע בעת הכנת הצעת החוק לקריאה הראשונה. [↑](#footnote-ref-6)
6. ס"ח התשי"ט, עמ' 276. [↑](#footnote-ref-7)